Diari Oficial de la Generalitat Valenciana


Sumari del DOGV 5460, del 28-02-2007 (2007/1754)

RESOLUCIÓ de 6 de febrer de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre el Ministeri d'Administracions Públiques i la Generalitat Valenciana per a establir la col·laboració tècnica i la prestació de servicis de validació dels certificats emesos per l'Autoritat de Certificació de la Comunitat Valenciana (ACCV).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5460

Data del DOGV
:   28-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/1754


Data del document
:   06-02-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Infraestructures i Transport
    * telecomunicació
    * administració central
    * tractament de dades
    * cooperació administrativa

Subscrit, després de la tramitació prèvia reglamentària, entre el Ministeri d'Administracions Públiques i la Generalitat Valenciana, el 3 de novembre de 2006, un Conveni per a establir la col·laboració tècnica i la prestació de servicis de validació dels certificats emesos per l'Autoritat de Certificació de la Comunitat Valenciana (ACCV), i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 0025/2007, i que figura com a annex d'esta resolució.  
València, 6 de febrer de 2007.- El director general de Relacions amb les Corts i Secretariat del Govern: Antonio V. Peral Villar.  
Conveni de col·laboració entre el Ministeri d'Administracions Públiques i la Generalitat Valenciana per a establir la col·laboració tècnica i la prestació de servicis de validació dels certificats emesos per l'Autoritat de Certificació de la Comunitat Valenciana (ACCV).  
València, 3 de novembre de 2006.  
REUNITS  
D'una banda, la Sra. Blanca Martínez de Vallejo Fuster, que actua en l'exercici del seu càrrec com a autoritat certificadora de la Generalitat Valenciana en virtut del seu nomenament com a secretària autonòmica de Telecomunicacions i Societat de la Informació d'acord amb el que disposa l'article 23 del Decret 182/2004, d'1 d'octubre, del Consell de la Generalitat Valenciana, i en nom i representació de la Generalitat Valenciana, en virtut de les competències atribuïdes en el Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana, facultada per a la firma del present conveni pel Ple del Consell de 13 d'octubre de 2006.  
D'una altra, Consuelo Sánchez Naranjo, en qualitat de secretària general per a l'administració Pública, en nom i representació del Ministeri d'Administracions Públiques (MAP) amb CIF número B1094025T i domicili al passeig de la Castellana, número 3, i en l'exercici de les competències específiques que li conferix l'apartat 2.3 de l'Orde APU/3308/2004, de 7 d'octubre, sobre delegació de competències en els òrgans del Ministeri d'Administracions Públiques.  
Les dos parts es reconeixen la capacitat jurídica necessària per a subscriure el present conveni, i, en virtut d'això,  
EXPOSEN  
Primer. El MAP té, entre les seues competències, la promoció de la plena incorporació de les tecnologies de la informació i de les comunicacions a la prestació de servicis públics, l'impuls i el desenvolupament de la política informàtica de l'administració i la simplificació dels procediments i processos de gestió públics com a instruments de modernització.   
En l'exercici d'estes competències, una de les seues línies d'actuació consistix en l'impuls de l'ús dels servicis de certificació i firma electrònica per ciutadans i administracions públiques. Per a això, el MAP ha desenvolupat una Plataforma de Servicis de Certificació i Firma Electrònica que posa a la disposició dels organismes públics que despleguen aplicacions informàtiques que empren firma, identificació o xifrat basats en certificats digitals.  
Segon. El MAP està interessat a admetre un ampli rang de certificats digitals emesos per múltiples autoritats de certificació que oferisquen als usuaris les màximes garanties de seguretat jurídica en relació amb la firma electrònica i amb els processos d'identificació, i que això no supose un increment en els costos.  
Tercer. El Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana té com a objectiu establit en l'article 1 a), la regulació de l'ús de la firma electrònica avançada en l'àmbit de la Generalitat Valenciana, les seues entitats autònomes i les empreses dependents, i en les relacions que puguen establit amb totes estes els ciutadans, les empreses i les altres administracions públiques. A més, com establix l'article 3.2.a), del mateix decret, es fomentarà l'accés dels ciutadans i la resta d'organitzacions, tant locals com nacionals, a les tecnologies de la informació i de les comunicacions, que facen possible l'accés a la firma electrònica.  
Així mateix, es fomentarà la col·laboració i cooperació amb les distintes administracions per a assegurar la compatibilitat dels sistemes en benefici dels usuaris.  
Quart. La Generalitat Valenciana està interessada a ampliar els àmbits d'utilització dels seus certificats i els de prestació de servicis relacionats amb la firma electrònica i amb els processos d'identificació.  
Cinqué. La Llei 59/2003, de 19 de desembre, de Firma Electrònica, regula l'ús de la firma electrònica, el reconeixement de la seua eficàcia jurídica i la prestació al públic de servicis de certificació, i l'àmbit subjectiu s'estén a tots els prestadors de servicis establits a Espanya.  
La ACCV, com a entitat prestadora de servicis de certificació, es troba inscrita en el registre de la Secretaria d'Estat de Telecomunicacions i per a la Societat d'Informació del Ministeri d'Indústria, Turisme i Comerç d'autoritats de certificació que han complit els requeriments que establix la dita llei.  
Sisena. Les dos parts estan interessades en la firma del present conveni per a establir les relacions de confiança adequades en els certificats emesos per la ACCV, per a la seua utilització en els servicis de validació de certificats i facilitats de firma electrònica que el MAP posa a la disposició de ciutadans i organismes.  
Per això formalitzen el present conveni de col·laboració d'acord amb les següents:  
CLÀUSULES  
Primera. Objecte  
El present conveni té com a objecte establir els termes i les condicions en què el MAP i la Generalitat Valenciana col·laboraran en l'intercanvi d'informació tècnica perquè la Plataforma de Servicis de Certificació i Firma Electrònica, que el MAP oferix als diferents organismes públics, reconega la validesa dels certificats electrònics emesos per la ACCV.  
És també objecte d'este conveni l'intercanvi d'informació entre el MAP i la ACCV, de tal forma que esta última puga oferir informació sobre l'estat dels certificats la validesa dels quals està reconeguda per la Plataforma del MAP a les administracions i a les entitats radicades a la Comunitat Valenciana.  
Segona. Àmbit d'aplicació  
L'aplicació d'este conveni comprendrà el conjunt de servicis electrònics i telemàtics de qualsevol organisme de caràcter públic pertanyent a administracions de diferent àmbit (estatal, autonòmic o local), amb les qual el MAP subscriu el corresponent conveni de col·laboració, i que requerisquen de la utilització de certificats digitals amb fins d'identificació, de generació de firma electrònica o de xifrat d'informació.  
Les aplicacions informàtiques dels organismes podran accedir als recursos de la Plataforma de Servicis de Certificació i Firma Electrònica del MAP per a la verificació i validació dels certificats digitals emesos per la ACCV.  
Així mateix, la ACCV podrà accedir als servicis de validació del MAP per a validar els certificats d'altres prestadors de servicis de certificació que expedisquen certificats reconeguts i poder, al seu torn, servir la informació de l'estat d'eixos certificats.  
Tercera. Obligacions de la Generalitat Valenciana   
La ACCV assumix les obligacions següents:  
a) Complir les obligacions dels prestadors de servicis de certificació que expedixen certificats electrònics reconeguts, d'acord amb el que establix la Llei 59/2003, de 19 de desembre, de Firma Electrònica.  
b) Facilitar al MAP la informació necessària perquè puga conéixer les especificacions tècniques del seu sistema de certificació, que compliran el que disposa la Declaració de Pràctiques de Certificació i Política de Certificació aprovada i publicades per la ACCV.  
c) Per a la interconnexió entre la Plataforma de Servicis de Certificació i Firma Electrònica del MAP i la ACCV, este últim haurà d'incorporar els mitjans oportuns per a la seua integració a l'Extranet de les administracions públiques facilitada per el MAP.   
d) La Generalitat Valenciana proporcionarà al MAP els elements probatoris que permeten a este últim demostrar davant de tercers la veracitat del resultat de transaccions de validació de certificats digitals, sempre que la dita sol·licitud siga justificada.  
La prestació dels servicis de certificació que s'arrepleguen en el present conveni es realitzarà d'acord amb el que disposa la Llei 59/2003, de 19 de desembre, de Firma Electrònica, i en aquelles que s'apliquen.  
Quarta. Obligacions del MAP  
El MAP assumix les obligacions següents:  
a) Validar els certificats emesos per la ACCV, i integrar-los en la plataforma de validació, a l'efecte d'identificació d'usuaris i generació de firma electrònica empleats en les aplicacions informàtiques que facen ús dels servicis oferits per la Plataforma de Servicis de Certificació i Firma Electrònica del MAP, siguen d'entitats públiques nacionals o estrangeres a què el MAP preste el servici.  
b) Comprovar l'estat de vigència dels certificats digitals, fent ús dels mitjans que amb este fi posa la ACCV, a la disposició dels usuaris i que es concreten en els sistemes basats en consulta de llistes de certificats revocats (CRLs), o sistemes de comprovació en línia (OCSP) o qualssevol altres sistemes que hagen sigut aprovats, amb la freqüència que resulte necessària en relació amb la política de firma electrònica i el mecanisme aplicable en cada cas.  
c) El MAP promourà l'ús dels certificats digitals emesos per la ACCV en els procediments que es tramiten en les seues pròpies unitats o organismes administratius que requerisquen de la utilització de certificats digitals amb fins d'identificació, de generació de firma electrònica o de xifrat d'informació.  
d) El MAP promourà la utilització de la plataforma de validació de la ACCV entre els organismes i les entitats locals de l'àmbit d'actuació de la Generalitat Valenciana, com a entitat de validació inicial per a tots els certificats espanyols o estrangers validats pel MAP.  
Cinquena. Distribució de l'àmbit de prestació de servicis de validació  
La ACCV prestarà, sense cap limitació, els servicis de validació en relació amb tots els servicis, públics o privats, i procediments administratius prestats per entitats públiques o privades radicades en el territori de la comunitat autònoma, que requerisquen identificació o firma electrònica basada en certificats espanyols o estrangers.  
Per als organismes i les entitats de caràcter públic i no compresos en l'àmbit geogràfic arreplegat en el paràgraf anterior, es promourà l'ús els servicis de validació que proporcione la Plataforma del MAP d'aquells certificats emesos per la ACCV i qualssevol altres expedits per prestadors de servicis de certificació admesa en la dita Plataforma. Esta possibilitat s'entendrà sense perjuí del dret de la ACCV a establir relacions amb altres plataformes de validació, nacionals o internacionals  
Sisena. Règim econòmic  
Este conveni de col·laboració no comportarà obligacions econòmiques per al MAP, per a la Generalitat Valenciana, ni per a aquells organismes usuaris dels servicis de certificació i firma electrònica de la Plataforma del MAP que empren els certificats digitals emesos per la ACCV.  
Setena. Comissió tècnica de seguiment  
A la firma d'este conveni es crearà una comissió paritària, formada per dos tècnics de cada part, a fi de concretar els aspectes tècnics, funcionals i operatius del sistema de certificació, amb l'objecte de garantir el funcionament correcte i la interoperabilitat dels servicis. Els membres de la Comissió seran designats pels firmants del present conveni.  
La Comissió tindrà com a objectiu assegurar l'adequada realització de les prestacions previstes en el conveni, i es reunirà, de manera ordinària, una vegada al trimestre i, de forma extraordinària, a petició de qualsevol dels seus membres. El seu funcionament s'ajustarà a les normes contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Correspon a la Comissió resoldre els problemes d'interpretació i compliment que es deriven del present conveni, així com proposar millores del conveni i realitzar modificacions no substancials d'este quan així s'acorde unànimement per tots els seus membres.   
Huitena. Termini de duració del conveni  
El present conveni començarà la seua vigència a partir del dia de la firma, i tindrà una duració de tres anys. El conveni es prorrogarà automàticament per períodes anuals si no concorre manifestació en contra per alguna de les parts amb una antelació mínima d'un mes abans de la data de venciment.  
Novena. Revisió del conveni  
Tant el MAP com la Generalitat Valenciana podran proposar la revisió d'este conveni en qualsevol moment per a introduir-hi les modificacions que estimen pertinents.  
Si es produïx la revisió de les clàusules del conveni, els corresponents canvis s'hauran d'incorporar com a addenda a este.  
Deu. Protecció de dades personals  
El règim de protecció de dades de caràcter personal en les actuacions que es desenvolupen en execució del present conveni serà el previst en la Llei Orgànica 15/1999, de 13 de desembre, de Protecció de Dades de Caràcter Personal (LOPD) i en la seua normativa de desplegament.  
De conformitat amb l'article 12.2 de la LOPD, el present conveni suposa el MAP la consideració d'encarregat de tractament de les dades de caràcter personal dels certificats digitals emesos per la ACCV com a responsable de tractament. El MAP únicament tractarà les dades d'acord amb les instruccions de la Generalitat Valenciana, que no les aplicarà o les utilitzarà amb finalitat diferent del que figure en este conveni, ni les comunicarà, ni tan sols per a la seua conservació, a altres persones.   
És, per tant, obligació del responsable de tractaments notificar la consideració del MAP com a encarregat de tractament de les dades al Registre General de Protecció de Dades corresponent.  
Onze. Resolució del conveni   
El present acord es podrà resoldre per mutu acord, o per denúncia de qualsevol de les parts, per mitjà de preavís comunicat de forma fefaent a l'altra part amb, almenys, un mes d'antelació.  
Dotze. Règim Jurídic   
El present conveni té la naturalesa dels convenis de col·laboració previstos en l'article 3.1 c) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.   
Tretze. Resolució de conflictes  
Per mitjà de la firma del present conveni, les parts es comprometen a resoldre de mutu acord les incidències que puguen sorgir en el seu compliment.  
Les qüestions litigioses que sorgisquen entre les parts durant el desplegament i l'execució del present conveni se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
I com a prova de conformitat amb tot el que s'ha exposat anteriorment, les parts subscriuen el conveni, en dos exemplars i a un sol efecte, al lloc i en la data assenyalats a l'encapçalament.  
Pel MAP  
Consuelo Sánchez Naranjo  
Secretària general per a l'administració Pública  
Per la Generalitat Valenciana  
Blanca Martínez de Vallejo Fuster  
Secretària autonòmica de Telecomunicacions i Societat de la Informació